- లాభాలతో ప్రారంభమైన దేశీయ మార్కెట్లు
- షార్ట్‌కవరింగ్‌తో హఠాత్తుగా నష్టాల్లోకి..
- తొమ్మిదో సెషన్‌లోనూ కొనసాగిన పతనం
ముంబయి: దేశీయ స్టాక్‌ మార్కెట్లు మంగళవారం మదుపరులకు చుక్కలు చూపించాయి. దాదాపు గత ఎనిమిది సెషన్లుగా నష్టాలను నమోదు చేస్తూ వచ్చిన స్టాక్‌ మార్కెట్లు మంగళవారం ఉదయం లాభాలతో ప్రారంభమయ్యాయి. తక్కువ ధరల వద్ద వివిధ స్టాక్స్‌ అందుబాటులోకి రావడంతో తాజాగా మెరుగైన కొనుగోళ్లు నమోదు అయ్యాయి. దీంతో ఇన్వెష్టర్ల కొనుగోళ్లతో ఆరంభంలో 250 పాయింట్లకు పైగా ఎగిసిన సూచీలు.. మిడ్‌ సెషన్‌ తరువాత అనూహ్య అమ్మకాలతో నష్టాల బాట పట్టాయి. దీంతో సెన్సెక్స్‌ 146 పాయింట్లు కుంగి 35,353 వద్ద, నిఫ్టీ 36 పాయింట్లు పడిపోయి 10,605 వద్ద ముగిశాయి. మధ్యాహ్నం 2.00 గంటల ప్రాతం నుంచి అనూహ్యంగా మార్కెట్లలో అమ్మకాలు నమోదు అయ్యాయి. దీంతో సూచీలు ఒక్కసారిగా నష్టాల బాట పట్టాయి. టీసీఎస్‌, ఇన్ఫోసిస్‌, హెచ్‌డీఎఫ్‌సీ షేర్లు భారీగా పతనమయ్యాయి. దీనికి తోడు పలు బ్లూచిప్‌ స్టాక్స్‌ల పతనం మార్కెట్‌ సెంటిమెంట్‌ను దెబ్బ తీసింది. గత తొమ్మిది సెషన్లుగా నష్టాలను భరిస్తున్న బ్రోకర్లు.. కావాలనే మార్కెట్‌లో లాభాల హల్‌చల్‌ సృష్టించి షార్ట్‌ కవరింగ్‌ కోసం మార్కెట్‌ చివర్లో అమ్మకాలకు దిగారని మార్కెట్‌ విశ్లేషకులు చెబుతున్నారు. హైప్‌ను సృష్టించి సాయంత్రానికి మార్కెట్లను పడేయడం వెనుక లాభాల స్వీకరణే ప్రధాన కారణంగా కనిపిస్తోందని వారంటున్నారు. ఈ ట్రెండ్‌లో సాధారణ మదుపరులు చాలా మంది చేతులు కాల్చుకున్నట్టుగా మార్కెట్‌ గణాంకాల ద్వారా తెలుస్తోంది. ఫార్మా సూచీ కూడా నష్టాల్లో ముగిసింది. ఇమామీ షేర్లు నేటి ట్రేడింగ్‌లో భారీగా లాభపడ్డాయి. దాదాపు 17.6శాతం పెరిగి రూ.417.7 వద్ద ముగిశాయి. కావేరీ సీడ్స్‌ షేర్లు 14.7శాతం కుంగాయి. 52 వారాల్లో ఇదే అత్యధికం. డిసెంబర్‌తో ముగిసే త్రైమాసికానికి బలహీనమైన ఫలితాలు వెల్లడించడంతో ఈ పరిస్థితి నెలకొంది. మరోవైపు బీఎస్‌ఈ మిడ్‌క్యాప్‌ ఇండెక్స్‌ 0.51%, బీఎస్‌ఈ స్మాల్‌ క్యాప్‌ ఇండెక్స్‌ 0.33 శాతం మేర కుంగింది. బీఎస్‌ఈలో 1363 షేర్లు లాభాల్లో నడవగా.. 1186 స్టాక్స్‌ నష్టాల బాట పట్టాయి. మార్కెట్‌ విస్తృతి ఆరోగ్యకరంగా నమోదు అయింది. నిఫ్టీ ఐటీ సూచీ 2శాతం నష్టపోయింది. ముఖ్యంగా టీసీఎస్‌, విప్రో షేర్లు పడిపోవడం దీనికి కారణమైంది. ఫార్మా సూచీ కూడా నష్టాల్లో ముగిసింది. హెచ్‌డీఎఫ్‌సీ, విప్రో, కోల్‌ ఇండియా, టీసీఎస్‌ భారీగా నష్టపోయాయి. ఇంకా ఇన్ఫోసిస్‌, ఎన్‌టీపీసీ, డాక్టర్‌ రెడ్డీస్‌, ఐబీ హౌసింగ్‌, టెక్‌ మహీంద్రా, హెచ్‌యూఎల్‌, యూపీఎల్‌లు నష్టాల బాట పట్టాయి. దీంతోపాటు ప్రయివేటు సెక్టార్‌ బ్యాంకులు కూడా నష్టాలను మూటగట్టుకున్నాయి. దేశీయ సూక్ష్య గణాంకాలు సరిగా లేని నేపథ్యం కారణంగానే మార్కెట్లు కుంగుతూ వస్తున్నాయని.. దీనికి తోడు కాశ్మీర్‌ ఉగ్రదాడి నేపథ్యంలో భారత్‌ చేపట్టనున్న చర్యలపై ఊహాగానాలు కూడా మార్కెట్‌ ట్రేడింగ్‌ను ప్రభావితం చేస్తున్నాయి.
మీ స్నేహితులకు రికమెండ్ చెయ్యండి